Program je takisto podrobený auditu, ktorý vykonáva útvar Komisie pre vnútorný audit. Na základe odporúčaní z posledného auditu tohto útvaru, pokiaľ ide o zlepšenie odhadu nákladov, a vzhľadom na očakávaný nárast činností súvisiacich s vyraďovaním z prevádzky v jednotlivých lokalitách JRC s podporou externých konzultantov prehodnotilo súpis odpadu a zrevidovalo plánovanie vyraďovania z prevádzky. Na stanovenie očakávaných nákladov za každú lokalitu JRC sa použil harmonizovaný prístup založený na nedávnych medzinárodných odporúčaniach pre odhad nákladov na vyraďovanie z prevádzky. Nový rozpočtový odhad (k decembru 2017) zahŕňa rezervy v závislosti od úrovne neistoty spojenej s príslušnými činnosťami a vonkajších podmienok v jednotlivých lokalitách. Odborná skupina programu DWM preskúmala novú stratégiu a rozpočtový odhad a na konci procesu v roku 2017 k nej zaujala pozitívne stanovisko. Značné neistoty napriek tomu ovplyvňujú harmonogramy a odhad nákladov pre jednotlivé lokality, pričom sú spojené s dlhým obdobím prípravy na vyraďovanie jadrových zariadení z prevádzky a s oneskoreniami spôsobenými hostiteľským členským štátom.

•Konzultácie so zainteresovanými stranami

Komisia 10. januára 2018 spustila verejnú konzultáciu o fondoch EÚ v oblasti bezpečnosti, ktorá trvala do 9. marca 2018.

Pokiaľ ide o hodnotenie programov Kozloduj a Bohunice v polovici obdobia, Komisia v júni 2017 spustila otvorenú verejnú konzultáciu na predĺžené obdobie 14 týždňov. Záujem v rámci konzultácie bol obmedzený (20 odpovedí). Okrem tejto konzultácie bola v júli 2017 spustená konzultácia prostredníctvom cieleného elektronického prieskumu, v ktorom bolo doručených ďalších 17 odpovedí (1 z Bulharska, 4 z Litvy a 12 zo Slovenska) od celkovo 90 oslovených zainteresovaných strán. Prijaté odpovede boli celkovo pozitívne v súvislosti s programom, ale neposkytli žiadne ďalšie nové informácie o programe. Tieto dve konzultácie boli doplnené o cielené konzultácie prostredníctvom približne 100 rozhovorov so subjektmi vykonávajúcimi vyraďovanie z prevádzky a s príslušnými zainteresovanými stranami.

•Externá expertíza

Tieto dokumenty boli použité ako vstupné informácie pre prípravu programu na nasledujúci viacročný finančný rámec:

–„Support to the mid-term evaluation of the Nuclear Decommissioning Assistance Programmes“ (Podpora hodnotenia v polovici obdobia programov pomoci na vyraďovanie jadrových zariadení z prevádzky), EY, Hodnotenie pre GR Európskej komisie pre energetiku, 2018,

–Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans (Program pomoci na vyraďovanie jadrových zariadení z prevádzky – Posúdenie stability finančných plánov so zreteľom na hospodársku, finančnú a rozpočtovú situáciu v každom z dotknutých členských štátov, ako aj relevantnosti a uskutočniteľnosti podrobných plánov vyraďovania z prevádzky), Deloitte, NucAdvisor, VVA Europe, štúdia vypracovaná pre GR Európskej komisie pre energetiku, 2016,

–Osobitná správa Európskeho dvora audítorov č. 22/2016 „Programy pomoci EÚ na vyraďovanie jadrových zariadení z prevádzky v Litve, Bulharsku a na Slovensku: od roku 2011 sa dosiahol určitý pokrok, ale prichádzajú závažné výzvy“.

Skupina nezávislých európskych odborníkov v oblasti vyraďovania z prevádzky pravidelne poskytuje poradenstvo Spoločnému výskumnému centru (JRC) pri riadení programu DWM (na polročných zasadnutiach a zasadnutiach ad hoc). Ich poradenstvo sa týka stratégie vyraďovania z prevádzky a spracovania rádioaktívneho odpadu, dostupnej technológie, technických aspektov organizácie a všetkých ďalších aspektov týkajúcich sa programu.

•Posúdenie vplyvu

V súlade s nariadením o rozpočtových pravidlách a s požiadavkami politiky Komisie zameranej na lepšiu právnu úpravu bol súčasný program podrobený ex ante hodnoteniu (vo forme pracovného dokumentu útvarov Komisie).

•Zjednodušenie

Program Kozloduj a program Bohunice sa v súčasnosti implementujú nepriamym riadením prostredníctvom implementujúcich subjektov kladne posúdených v rámci pilierov (t. j. Európska banka pre obnovu a rozvoj v Bulharsku a Slovenská inovačná a energetická agentúra na Slovensku). V hodnotení v polovici obdobia programu sa potvrdilo, že súčasná štruktúra sa ukázala účinnou a efektívnou v implementácii programu, a preto bude pokračovať v ďalšom viacročnom finančnom rámci s niekoľkými zjednodušeniami vychádzajúcimi z poznatkov získaných z hodnotenia v polovici obdobia.

V programe sa napríklad využije viacročné programovanie stanovené v rámci revidovaného nariadenia o rozpočtových pravidlách. Takto sa najlepšie využije podrobný viacročný plán vyraďovania z prevádzky ako východisko pre programovanie a monitorovanie a zlepší sa efektívnosť a aktuálnosť cyklu programovania. Ďalší príklad súvisí so zavedením jasnejšieho rámca pre spolufinancovanie, ktorý zníži neistotu, pokiaľ ide o zdroj financovania, odstráni potrebu každoročného rokovania a odsúhlasenia štátneho príspevku a zvýši zodpovednosť za program zo strany členských štátov.

Navyše v Bulharsku a na Slovensku by Európsky fond regionálneho rozvoja (EFRR), Európsky sociálny fond plus (ESF+) a Kohézny fond mohli podporiť opatrenia sprevádzajúce súvisiacu sociálnu a hospodársku transformáciu vrátane opatrení týkajúcich sa energetickej efektívnosti a obnoviteľnej energie, ako aj niektoré ďalšie aktivity nesúvisiace s procesmi rádiologickej bezpečnosti. Tieto fondy ako také môžu pomôcť pri vytváraní ďalších činností v dotknutých regiónoch a využívaní lokálne dostupnej expertízy ako hlavnej hnacej sily pre tvorbu pracovných miest, udržateľný rast a inovácie. Podobne by sa mali preskúmať synergie s 9. rámcovým programom a/alebo s Výskumným a vzdelávacím programom Euratomu v oblastiach ako vývoj a skúšanie technológií, ako aj odborná príprava a vzdelávanie.

Okrem toho sa použije jeden súbor pravidiel, zatiaľ čo ďalšie synergie a komplementárnosti medzi programami sa budú využívať vždy, keď je to možné.

JRC bude naďalej implementovať program v rámci systému priameho riadenia, pričom plne využije expertízu JRC v jadrovej oblasti, a to až do ukončenia odovzdávania zariadení hostiteľským členským štátom a splnenia povinností voči hostiteľským členským štátom. Program DWM JRC bude plne implementovaný v rámci nového nástroja. JRC ďalej zlepší a zefektívni svoj existujúci systém programovania, monitorovania a kontroly a posilní svoje riadenie projektu zavedením riadenia získanej hodnoty a vymedzením východiska (konečný plán vyraďovania z prevádzky), na základe ktorého sa bude monitorovať pokrok. To zahŕňa aj prijatie viacročného pracovného programu a rozhodnutia o financovaní, priebežné hodnotenie (po štyroch rokoch) a záverečné hodnotenie po roku 2027. To by malo zlepšiť aj transparentnosť programu v súlade so všeobecným cieľom Komisie.

•Základné práva

Program nemá žiadny vplyv na základné práva.